*****

ΑΠΟΦΑΣΗ αριθ. 609/81/ΕΚΑΧ ΤΗΣ ΕΠΙΤΡΟΠΗΣ

της 3ης Μαρτίου 1981

περί ορισμένων υποχρεώσεων των κοινοτικών καταναλωτριών επιχειρήσεων και των εμπόρων με αποθέματα σε εκλεκτούς και ειδικούς χάλυβες

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Κοινότητος Άνθρακος και Χάλυβος , και ιδίως το άρθρο 95 εδάφια 1 και 2,

Εκτιμώντας:

ότι, με την απόφαση αριθ. 2794/80/ΕΚΑΧ (1), η Επιτροπή καθόρισε σύστημα ποσοστώσεων της παραγωγής για την κοινοτική βιομηχανία σιδήρου και χάλυβος. Όσον αφορά του εκλεκτούς και τους ειδικούς χάλυβες, εφαρμόζονται στους χάλυβες εκ κραμάτων ορισμένης ποιότητος και ορισμένου επιπέδου τιμής ειδικές διατάξεις που προβλέπουν τη δυνατότητα υπερβάσεως των ποσοστώσεων υπό τον έλεγχο της Επιτροπής·

ότι ειδικές διατάξεις καθιστούν απαραίτητο τον έλεγχο των σχετικών προϊόντων και των τιμών τιμολογίου· για λόγους αποτελεσματικότητος, ο έλεγχος πρέπει να καλύπτει τόσο τους παραγωγούς όσο και τους καταναλωτές και τους εμπόρους με αποθέματα εκλεκτών και ειδικών χαλύβων· ότι οι καταναλωτές καθώς και οι έμποροι με αποθέματα δεν είναι επιχειρήσεις, υπ αυτή την ιδιότητα, κατά την έννοια της συνθήκης· ότι για να είναι δυνατός ο έλεγχος πρέπει να καταστούν εφαρμόσιμες στις επιχειρήσεις που καταναλώνουν και στους εμπόρους με αποθέματα σε εκλεκτούς χάλυβες οι διατάξεις του άρθρου 47 της συνθήκης·

ότι η συνθήκη δεν προβλέπει την εξουσία της Επιτροπής να επιβάλλει τις υποχρεώσεις αυτές στις επιχειρήσεις που καταναλώνουν και στους εμπόρους με αποθέματα σε εκλεκτούς και ειδικούς χάλυβες·

ότι είναι, συνεπώς, αναγκαία η επέκταση των διατάξεων του άρθρου 47 της συνθήκης για να πραγματοποιηθούν, στο πλαίσιο της λειτουργίας της κοινής αγοράς, οι στόχοι της Κοινότητος, όπως ορίζονται στα άρθρα 2, 3 και 4 της συνθήκης, στις επιχειρήσεις που καταναλώνουν και στους εμπόρους με αποθέματα σε εκλεκτούς και ειδικούς χάλυβες, κατά τη διάρκεια εφαρμογής του συστήματος ποσοστώσεων της παραγωγής·

κατόπιν διαβουλεύσεως με τη Συμβουλευτική Επιτροπή και με τη σύμφωνο γνώμη του Συμβουλίου που αποφάσισε ομόφωνα,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Οι επιχειρήσεις που καταναλώνουν εκλεκτούς και ειδικούς χάλυβες, καθώς και οι έμποροι με αποθέματα, οι οποίοι ορίζονται στο παράρτημα Ι (ονομαζόμενοι στο εξής «καταναλώτριες επιχειρήσεις και έμποροι»), υποχρεούνται να τηρούν βιβλίο που να περιέχει τα στοιχεία που περιγράφονται στο παράρτημα ΙΙ, των παραλαβών, από την 1η Φεβρουαρίου 1981, χαλύβων εκ κραμάτων που υπάγονται στις ειδικές διατάξεις του άρθρου 2Α, της αποφάσεως αριθ. 2794/80/ΕΚΑΧ, όπως τα προϊόντα ορίζονται στο παράρτημα ΙΙΙ.

Άρθρο 2

Η Επιτροπή, ασκώντας τις εξουσίες που της παρέχονται από το άρθρο 47 της συνθήκης, ελέγχει την ακρίβεια των πληροφοριών που συλλέγονται στα βιβλία. Οι καταναλώτριες επιχειρήσεις και έμποροι υποχρεούνται να επιτρέπουν τους ελέγχους αυτούς χωρίς να απαιτείται γι αυτό η λήψη ατομικής αποφάσεως. Το ένταλμα του ελεγκτού πρέπει να περιέχει αναφορά στην παρούσα διάταξη και να εμφαίνει τα στοιχεία τα οποία πρέπει να ελέγξει. Οι καταναλώτριες επιχειρήσεις και οι έμποροι, που αποφεύγουν να εκπληρώσουν τις υποχρεώσεις που απορρέουν από την παρούσα απόφαση ή που παρέχουν εν γνώσει τους ψευδείς πληροφορίες, υπόκεινται στις κυρώσεις που προβλέπονται στο άρθρο 47 της συνθήκης. Το ανώτατο πρόστιμο θα είναι ένα τοίς εκατό (1 %) της αξίας των ετησίων αγορών, από τις καταναλώτριες εταιρείες και εμπόρους, προϊόντων που ορίζονται στο παράρτημα ΙΙΙ, ενώ η ανώτατη χρηματική ποινή θα είναι πέντε τοίς εκατό (5 %) της αξίας των ημερησίων αγορών των προϊόντων αυτών.

Άρθρο 3

Η παρούσα απόφαση αρχίζει να ισχύει την ημέρα της δημοσιεύσεώς της στην Επίσημη Εφημερίδα των Ευρωπαϊκών Κοινοτήτων. Παύει να ισχύει συγχρόνως με το σύστημα ποσοστώσεων που καθορίζει η απόφαση αριθ. 2794/80/ΕΚΑΧ, το αργότερο δε στις 30 Ιουνίου 1981.

Η παρούσα απόφαση είναι υποχρεωτική ως προς όλα τα μέρη της και ισχύει άμεσα σε κάθε Κράτος μέλος.

Έγινε στις Βρυξέλλες, στις 3 Μαρτίου 1981.

Για την Επιτροπή

Etienne DAVIGNON

Αντιπρόεδρος

(1) ΕΕ αριθ. L 291 της 31. 10. 1980, σ. 1.

ΠΑΡΑΡΤΗΜΑ Ι

Ορισμός των επιχειρήσεων που καταναλώνουν εκλεκτούς και ειδικούς χάλυβες

Επιχειρήσεις που καναλώνουν εκλεκτούς και ειδικούς χάλυβες, κατά την ένοια της παρούσας αποφάσεως, είναι όλες οι επιχειρήσεις της Κοινότητος που χρησιμοποιούν εκλεκτούς και ειδικούς χάλυβες για την κατασκευή βιομηχανικών προϊόντων.

Ορισμός των εμπόρων που έχουν αποθέματα σε εκλεκτούς και ειδικούς χάλυβες

Έμποροι που έχουν αποθέματα, κατά την ένοια της παρούσας αποφάσεως, είναι οι έμποροι που πωλούν σε τιμή αποθήκης (ex magasin) στο ίδιο τους το όνομα και για λογαριασμό δικό τους εκλεκτούς και ειδικούς χάλυβες.

ΠΑΡΑΡΤΗΜΑ ΙΙ

Πληροφορίες που συλλέγονται στο βιβλίο των επιχειρήσεων που καταναλώνουν και των εμπόρων με αποθέματα σε εκλεκτούς και ειδικούς χάλυβες για τα προϊόντα που ορίζονται στο παράρτημα ΙΙΙ

1. α) Πωλητής (όνομα και διεύθυνση)

β) Παραγωγός (αν δεν είναι και πωλητής)

γ) Αριθμός και ημερομηνία τιμολογίου

2. Εμπορική περιγραφή και προσδιορισμός των προϊόντων (ποιότητες, διαστάσεις)

3. Ποσότης σε τόνους:

α) που έχει παραγγελθεί

β) που έχει παραδοθεί

4. Τιμές:

α) πραγματική τιμή τιμολογίου ανά τόνο, κατά περίπτωση:

- ελεύθερο στον προορισμό,

- ελεύθερο στα σύνορα,

- εργοστασίου (ex factory) ισοδύναμη τιμή σημείου αφετηρίας

β) έξοδα μεταφοράς περιλαμβανόμενα στην τιμή αυτή (ενδεχομένως).

ΠΑΡΑΡΤΗΜΑ ΙΙΙ

Ορισμός προϊόντων από χάλυβες εκ κραμάτων που υπάγονται στις ειδικές διατάξεις κατά το άρθρο 2Α παράγραφος 2 περίπτωση πρώτη της αποφάσεως αριθ. 2794/80/ΕΚΑΧ

Οι χάλυβες εκ κραμάτων των οποίων η περιεκτικότητα σε κράματα είναι κατώτερη του 5 % - εξαιρέσει των χαλύβων που περιέχουν λιγότερο του 1 % άνθρακα και περισσότερο του 12 % χρώμιο - και των οποίων η πραγματική τιμή τιμολογίου είναι ανώτερη τουλάχιστον κατά 30 % της τιμής τιμοκαταλόγου του αντιστοίχου προϊόντος εκ συνήθους χάλυβος.